
A világhírnév kapujában - 
Kiderültek a Solti Nemzetközi Karmesterverseny nyertesei

Közel négyszáz jelentkezőből választotta ki a zsűri a négy legjobbat, ők mérték össze tudásukat az október 9-ei döntőn a Müpa Bartók Béla Nemzeti Hangversenytermében. A Solti Nemzetközi Karmesterverseny finisében világhírű zeneszámok vezénylésével kellett bizonyítaniuk a versenyzőknek, a gálán pedig az is kiderült, melyikük nyerte el a zsűri és a közönség tetszését.

Több száz jelentkezőből huszonegy karmester jutott tovább a Solti Nemzetközi Karmesterverseny pécsi elődöntőjébe, ezt követően tízen folytathatták a megmérettetést a Zeneakadémián megrendezett középdöntőben. A fordulókon különböző műfajokban, Magyarország legkiválóbb zenekarai élén kellett bizonyítaniuk a versenyzőknek a nemzetközi zsűri előtt. Most végéhez ért a háromfordulós megmérettetés, október 9-én, a döntőben négy versenyző léphetett a Müpa színpadára, ahol Verdi, Muszorgszkij, Dukas, J. Strauss, Liszt, Dohnányi, Kodály és Bartók művein keresztül, a Nemzeti Filharmonikus Zenekarral közreműködve mutathatták meg tehetségüket.
A négy döntőbe jutott versenyző másnap a gálán is bizonyíthatott, itt hirdették ki a végső győzteseket, adták át a közönségdíjat, valamint számos különdíjjal ismerték el a figyelemre méltó teljesítményt nyújtó versenyzőket. 

A Pinchas Steinberg vezette zsűri döntése alapján első díjat nem adtak át, a második helyezést Drummado Wijnhamernek (Hollandia), a harmadik helyezést pedig Yu-Te Wunak (Tajvan, Kína) ítélték.










Yu-Te Wu repertoárja az operától a szimfonikus és kortárs zenéig terjed. A finn LEAD! Alapítvány ösztöndíjasaként Jukka-Pekka Saraste és Paul Hughes mentorálja. Jelenleg a Guandu Filharmonikus Zenekar zeneigazgatója, emellett a Tajvani Nemzeti Szimfonikus Zenekar, valamint a Taojüani Szimfonikus Fúvószenekar és a Con Bello Szimfonikus Fúvószenekar asszisztens karmestere.
Drummado Wijnhamer a weimari Liszt Ferenc Zeneművészeti Egyetem mesterszakos hallgatója. 2025-ben több rangos verseny díjazottja volt, többek között elnyerte a Középnémet Zeneakadémiák Karmesterversenyének első díját, amelynek döntőjében az MDR Lipcsei Szimfonikus Zenekarát vezényelte. Olyan európai zenekarokkal is dolgozott, mint a Drezdai vagy a Rotterdami Filharmonikusok, idéntől pedig a Német Zenei Tanács Karmesterfórumának ösztöndíjasa.

[bookmark: _GoBack]Október 7-e óta a zsűri mellett a nézők is szavazhattak a kedvenc finalistájukra. Több, mint 6000 szavazat érkezett, és végül Yu-Te Wu kapta a legtöbb voksot, így övé lett a közönségdíjjal járó 3000 euró.

A gálakoncerten a versenyzők az alábbi különdíjakban részesültek:

· Universal Edition: a verseny középdöntősei 
· Operabase: a verseny középdöntősei 
· Karsten Witt Musik Management Academy: Drummado Wijnhamer
· Papageno: Szüts Apor 
· Miskolci Szimfonikus Zenekar: Yu-Te Wu
· Budafoki Dohnányi Zenekar: Yu-Te Wu
· a portói Casa da Música: Fernando Gaggini
· [bookmark: _Hlk242547365]Pannon Filharmonikusok: Drummado Wijnhamer, Fernando Gaggini
· Magyar Rádió Szimfonikus Zenekara: Drummado Wijnhamer
· Nemzeti Filharmonikus Zenekar: Drummado Wijnhamer

Az első Solti Nemzetközi Karmesterverseny élő közvetítését nemcsak Európában, világszerte is követték. A hagyományteremtő jelleggel megrendezett verseny története pedig tovább folytatódik, hiszen a tervek szerint a szervezők 2029-ben ismét megrendezik a fiatal, feltörekvő karmesterek viadalát. 

A Solti Nemzetközi Karmesterversenyről bővebben a következő linken olvashatnak: https://mupa.hu/solti-karmesterverseny-2026/a-versenyrol





Solti Nemzetközi Karmesterverseny
A Solti Nemzetközi Karmesterverseny célja, hogy felfedezze és támogassa a kiemelkedő tehetségű fiatal dirigenseket. A Müpa szervezésében megvalósuló versenyen a világ minden tájáról érkező, 18–35 éves karmesterek mérhetik össze tudásukat a szakma kiválóságai előtt, Solti György szellemiségét követve. 
A hasonló zenei megmérettetésektől eltérően az október 1. és 10. között Pécsett és Budapesten zajló versenyen a karmesterek nemcsak egyetlen zenekar élén mutathatják be tudásukat, hanem három különböző együttessel, három különböző koncertteremben is helyt kell állniuk. A pécsi elődöntőben az előzsűri által kiválasztott dirigensek a Pannon Filharmonikusok élén a Kodály Központ Hangversenytermében mérték össze tudásukat, a középdöntőbe továbbjutó tíz versenyző pedig a budapesti Zeneakadémia Nagytermében, a Magyar Rádió Szimfonikus Zenekarának közreműködésével lépett a pódiumra. A négy döntős a Müpa Bartók Béla Nemzeti Hangversenytermében, a Nemzeti Filharmonikus Zenekart vezényelve bizonyíthatott.
A verseny névadója, Solti György a 20. század egyik legnagyobb karmestere volt, akinek életműve máig iránytűként szolgál: a zene iránti alázat, a közösségteremtés és a nemzetközi párbeszéd fontosságára emlékeztet.

